SK Úradný vestník Európskej únie C 96/13

Uverejnenie žiadosti o zmenu a doplnenie podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2011/C 96/09

Týmto uverejnením sa poskytuje právo vzniesť námietky proti žiadosti o zmenu a doplnenie podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ŽIADOSŤ O ZMENU A DOPLNENIE

NARIADENIE RADY (ES) č. 510/2006

ŽIADOSŤ O ZMENU A DOPLNENIE V SÚLADE S ČLÁNKOM 9

„CARNE DE VACUNO DEL PAÍS VASCO/EUSKAL OKELA“

ES č.: ES-PGI-0105-0175-18.07.2008

CHZO ( X ) CHOP ( )

1. Položka v špecifikácii výrobku, ktorej sa zmena a doplnenie týka:

—  Názov výrobku — Opis výrobku —  Zemepisná oblasť — Dôkaz o pôvode — Spôsob výroby — Spojenie —  Označenie —  Vnútroštátne požiadavky —  Iné (uveďte)

2. Druh zmeny a doplnenia (zmien a doplnení):

—  Zmena a doplnenie jednotného dokumentu alebo zhrnutia — Zmena a doplnenie špecifikácie zapísaného CHOP alebo CHZO, ku ktorému nebol uverejnený jednotný dokument ani zhrnutie —  Zmena a doplnenie špecifikácie, ktorá nevyžaduje zmenu a doplnenie uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena a doplnenie špecifikácie vyplývajúca z uloženia záväzných hygienických alebo rastlinolekárskych opatrení zo strany verejných orgánov [článok 9 ods. 4 nariadenia (ES) č. 510/2006]

3. Zmena a doplnenie (zmeny a doplnenia):

Požadované zmeny a doplnenia majú vplyv na tieto položky špecifikácie:

3.1. Opis výrobku:

Navrhované zmeny a doplnenia sa týkajú jednak chránených plemien a jednak druhov mäsa, ako aj ich charakteristík. Tieto zmeny a doplnenia spĺňajú požiadavku odvetvia chovu dobytka v autonómnom spoločenstve Baskicko.

Zmeny a doplnenia sú navrhnuté tak, aby lepšie odrážali súčasnú prax, zohľadnili žiadosti spotrebiteľov o väčšiu transparentnosť označovania a zároveň prispôsobili špecifikáciu legislatívnym zmenám, ku ktorým došlo po predložení žiadosti, a zaviedli nové požiadavky na kvalitu mäsa. Tento prístup má napokon podporiť zameranie výrobku na trh, aby sa zlepšila jeho ziskovosť a konkurencieschopnosť.

3.2. Dôkaz o pôvode:

Zmena a doplnenie tejto položky je odôvodnená jednak nutnosťou prispôsobiť ju platným právnym predpisom a jednak nutnosťou začleniť výrobcov krmiva pre zvieratá do hodnotového reťazca, pretože výživa zvierat plní dôležitú úlohu pri tvorbe výrobku.

Okrem toho je potrebné vypustiť z tejto položky špecifikácie odkaz na normu EN 45004, aby bolo zemepisné označenie v súlade s ustanoveniami článku 11 nariadenia (ES) č. 510/2006, ktorým sa ustanovuje, že orgány vykonávajúce certifikáciu výrobkov sú povinné dodržiavať európsku normu EN 45011 alebo pokyn ISO/IEC 65.

3.3. Spôsob výroby:

Dôvodom zmeny a doplnenia tejto položky je nutnosť prispôsobiť špecifikáciu legislatívnym zmenám, ku ktorým došlo po podaní žiadosti, ako aj nutnosť zaviesť nové požiadavky na kvalitu mäsa.

3.4. Spojenie so zemepisnou oblasťou:

Navrhovaná zmena a doplnenie sa týka chránených plemien, ku ktorým sa pripája domáce plemeno Terreña.

JEDNOTNÝ DOKUMENT

NARIADENIE RADY (ES) č. 510/2006

„CARNE DE VACUNO DEL PAÍS VASCO/EUSKAL OKELA“

ES č.: ES-PGI-0105-0175-18.07.2008

CHZO ( X ) CHOP ( )

1. Názov:

„Carne de Vacuno del País Vasco/Euskal Okela“

2. Členský štát alebo tretia krajina:

Španielsko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.1. Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1:

Čerstvé hovädzie mäso pochádzajúce zo zvierat hovädzích plemien tradične chovaných v autonómnom spoločenstve Baskicko – Pirenaica, Limusín, Pardo Alpina, Blonda, Terreña – ako aj z ich vzájomného kríženia; v prípade kríženia bude minimálny podiel genetického materiálu niektorých z uvedených plemien 50 %.

Napriek tomu, že tam existuje päť chránených plemien, prevláda domáce baskické plemeno Pirenaica.

Podľa veku zvierat, z ktorých pochádza mäso, rozlišujeme tri druhy mäsa:

— „Txahala-Txekorra“: mäso zvierat vo veku od 8 do 24 mesiacov.

— „Zaharra“: mäso zvierat vo veku od 24 do 84 mesiacov.

— „Idia“: mäso z vykastrovaných samcov vo veku od 24 do 59 mesiacov.

Každý druh mäsa musí spĺňať tieto požiadavky:

— Stavba: „Txahala-Ternero/a“: kategórie S, E, U a R klasifikácie EUROPA, „Zaharra-Vacuno Mayor“ a „Idia-Buey“: kategórie S, E, U, R a O uvedenej klasifikácie.

— Pretučnenosť: „Txahala-Txekorra“: minimálne „trieda 2“. „Zaharra“ a „Idia“: minimálne „trieda 3“.

— Farba mäsa: mäso nevykazuje neobvyklé zafarbenie a farba je špecifická pre každý druh mäsa podľa veku a pretučnenosti.

— Chemické vlastnosti:: pri jednotlivých druhoch mäsa musia mať všetky jatočné telá pH nižší alebo rovnajúci sa 5,9, odmeraný 24 hodín po zabití v dlhom chrbtovom svale.

— Minimálna zrelosť: v prípade kusov obchodnej kategórie Extra a I A je zrelosť mäsa sedem dní po dátume zabitia a v prípade ostatných kusov tri dni. Pokiaľ ide o balené kusy mäsa, minimálna doba dozrievania je stanovená podľa spôsobu skladovania, veľkosti a obchodnej úpravy výrobku a v súlade so stanovenými technickými kritériami.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

Výživa zvierat musí byť založená na používaní prírodného krmiva, akým je čerstvá tráva, sušená tráva, seno a slama. Ako doplnok sa môžu použiť suroviny uvedené v pozitívnom zozname, ako napr. celé alebo mleté obilniny, strukoviny, olejniny a obilné otruby, ako aj vlastné zdroje poľnohospodárskeho podniku.

Všetky krmivá vyrobené na mieste alebo pochádzajúce z obchodu musia byť povolené pred tým, ako sa použijú na výživu zvierat určených na výrobu „Carne de Vacuno del País Vasco/Euskal Okela“ s CHZO.

Krmivá použité vo fázach rastu a konečného spracovania musia byť zložené z povolených surovín a výrobkov uvedených v uverejnenom pozitívnom zozname.

Podiel ušľachtilých surovín (obilniny, strukoviny a olejniny) musí predstavovať najmenej 80 % prísad krmív alebo aj 85 %, ak do zloženia krmív vstupujú obilné otruby.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Mäso musí pochádzať zo zvierat, ktoré sa narodili a boli chované v autonómnom spoločenstve Baskicko a v poľnohospodárskych podnikoch zapísaných v registri „Carne de Vacuno del País Vasco/Euskal Okela“; tieto zvieratá musia byť zabité na bitúnkoch nachádzajúcich sa v oblasti výroby, aby sa zachovali organoleptické vlastnosti jatočných tiel a takto sa zamedzilo zhoršeniu kvality mäsa, ku ktorému by mohlo dôjsť pri preprave. Jatočné telá, ktoré sú zatriedené do kategórií a označené ako vyhovujúce, sú predmetom identifikácie. Celý proces od poľnohospodárskeho podniku až po koncového spotrebiteľa musí byť kontrolovaný, aby sa zaistila vysledovateľnosť výrobku v súlade s ustanoveniami špecifikácie.

Registrované zvieratá sú chované tradičným spôsobom, pričom sa venuje starostlivosť ich zdravotným podmienkam, dobrým životným podmienkam a obzvlášť výžive v súlade s kritériami špecifikácie.

V poľnohospodárskych podnikoch sa identifikácia každého podniku a každého zvieraťa uskutočnená príslušnými orgánmi overuje a zaznamenáva. Chovné zariadenia musia spĺňať celý rad podmienok, pokiaľ ide o plochu, podstielku, osvetlenie a vetranie a vo všeobecnosti musí byť zaručená neexistencia environmentálnych faktorov škodiacich zvieratám.

Doba trvania prepravy zvierat až po bitúnok nesmie presiahnuť 4 hodiny a treba zamedziť vzniku faktorov, ktoré by mohli vyvolať stres a ovplyvniť kvalitu konečného produktu.

Všetky činnosti vykonávané na bitúnku (odkrvenie, delenie, chladenie, dozrievanie a identifikácia) musia zohľadňovať podmienky uvedené v špecifikácii.

3.6. Osobitné pravidlá pri krájaní, strúhaní, balení atď.:

—

3.7. Osobitné pravidlá pri označovaní:

Etiketa musí obsahovať poznámku „Indicación geográfica protegida: Carne de Vacuno del País Vasco/Euskal Okela“.

4. Stručné vymedzenie zemepisnej oblasti:

Oblasť narodenia, produkcie, chovu a zabíjania dobytka určeného na výrobu mäsa spĺňajúceho kritériá chráneného označenia „Carne de Vacuno del País Vasco/Euskal Okela“ sa rozprestiera na celom území autonómneho spoločenstva Baskicko, ktoré zahŕňa provincie Alava, Gipuzkoa y Bizkaia.

Oblasť spracovania chránených mias takto zahŕňa celé autonómne spoločenstvo Baskicko.

5. Spojenie so zemepisnou oblasťou:

5.1. Špecifickosť zemepisnej oblasti:

Výroba kvalitného mäsa v rámci systému hospodárenia viazaného na prírodné krmovinové zdroje si vyžaduje ideálne podnebné a pôdne podmienky. Je to jeden zo základných aspektov, ktoré odlišujú mäso tradične vyrobené v Baskicku.

Prírodné podmienky, ktoré najviac vplývajú na charakteristiky chovu v Baskicku sú: profil terénu, vlastnosti pôdy, podnebie a krmovinové zdroje s veľmi vysokou výživnou hodnotou.

Autonómne spoločenstvo Baskicko je hornaté územie, čo napovedá o existujúcich topografických a podnebných obmedzeniach, ktoré výrazne ovplyvňujú primárnu činnosť zameranú najmä na chov.

Prímorské podnebie určuje existenciu vlhkej pôdy bohatej na mikroorganizmy, ktoré urýchľujú proces rozkladu organických látok a ich neskoršie zvlhčenie. Mnohé pôdy sú bohaté na humus, charakterizované hrubým A horizontom, mimoriadne bohaté na organické látky (vápencová hnedozem vo vlhkých oblastiach). Sú to pôdy vytvorené na materiáloch obsahujúcich vápenec, ktoré majú vysoký podiel organických látok.

Zemepisná šírka je zemepisný faktor, ktorý najviac ovplyvňuje podnebie autonómneho spoločenstva Baskicko. Podnebie je atlantického typu, z hľadiska teplôt mierne, s nevýraznými teplotnými rozdielmi medzi dňom a nocou alebo medzi letom a zimou, a veľmi daždivé (zrážky v priemere viac ako 1 200 mm).

Teploty sú vzhľadom na blízkosť mora vo všeobecnosti mierne na pobreží a v susedných oblastiach, zatiaľ čo teplotné rozdiely sú výraznejšie, čím väčšia je vzdialenosť od Kantábrijského mora smerom k zníženine Ebro, kde sú letá trochu teplejšie a zimy trochu menej studené.

Najtypickejší systém výroby výsekového mäsa v Baskicku je založený na sťahovaní stád na horské pasienky medzi údolím a horami. Tento tradičný systém má veľmi veľký význam jednak preto, lebo umožňuje využívať prírodné krmovinové zdroje a jednak preto, lebo udržiava krajinnú a environmentálnu hodnotu prírodného prostredia.

Zmena alebo zánik systému sťahovania stád na horské pasienky by spôsobila hlbokú premenu krajiny a zvýšila by závislosť od vonkajších krmovinových zdrojov, ktorá by vyústila do intenzívnejšieho systému hospodárenia, ktorý by mohol vyvolať environmentálne problémy.

5.2. Špecifickosť výrobku:

Treba zdôrazniť, že špecifickým faktorom tohto výrobku je pretučnenosť; je to prvok, ktorý je baskickým spotrebiteľom veľmi oceňovaný a ktorý výrobku dodáva zvláštny charakter, takže jatočné telá, ktoré nespĺňajú minimálnu podmienku stanovenú v tejto položke, sa vytriedia.

Stupeň a kvalita pretučnenosti, ako aj charakteristiky každého druhu mäsa opísané v bode 3.2, majú vplyv na zmyslové vlastnosti, ktoré sú tiež dôležité, ako vôňa, aróma, šťavnatosť a krehkosť mäsa.

Mnohé odkazy na dokumenty potvrdzujú tradičný charakter výroby hovädzieho mäsa v Baskicku, kde sa potvrdila existencia chovu hovädzieho dobytka od čias neolitu.

Z hľadiska spotreby obyvatelia Baskicka vždy spotrebovali viac hovädzieho mäsa ako spotrebitelia z ostatnej časti krajiny. Pokiaľ ide o kvalitu mäsa, nachádzame veľa historických odkazov, ktoré potvrdzujú dobrú povesť mäsa vyrobeného v Baskicku.

Vo svojom diele „Alimentos y guisos en la cocina vasca“ (1958), José María Busca Isusi píše toto: „Postup tak starý ako postup asado (mäso grilované alebo opekané na ražni) skvelo preslávil národ tak starý, ako je ten náš. Kedysi sa piekli na žeravom uhlí celé zvieratá a v niektorých obciach tento postup pretrváva ešte aj dnes. Jedným z najtypickejších a najstarších jedál baskickej gastronómie je chuletón z pečeného hovädzieho mäsa (niekoľko priečne narezaných rebierok vážiacich najmenej 350 gramov), ktorého dobrá povesť ďaleko prekračuje hranice autonómneho spoločenstva Baskicko.“

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Chránenými plemenami sú plemená tradične chované v autonómnom spoločenstve Baskicko – Pirenaica, Limusín, Pardo Alpina, Blonda Terreña – ako aj plemená získané ich vzájomným krížením.

Prevláda domáce plemeno Pirenaica, ktorého výskyt v Baskicku siaha do čias neolitu. Plemeno Terreña, ktoré je tiež domáce, tradične pomáhalo pri poľnohospodárskych prácach, pričom práca hovädzieho dobytka tohto plemena je obzvlášť pozoruhodná.

Plemená Limusín, Pardo Alpina a Blonda dokázali svoju schopnosť prispôsobiť sa Baskicku a systému extenzívneho hospodárenia, ktorý sa viaže na prírodné krmovinové zdroje. Je to jeden zo základných aspektov, ktoré odlišujú mäso tradične vyrobené v Baskicku. Oblasť má vďaka svojim podnebným a horopisným charakteristikám pasienky, ktoré napomohli rozvoju chovu pevne spojeného s týmto krajom.

Takýto chov a výživa dobytka sú prvky podstatné pre pretučnenosť, ktoré sú spolu s minimálnou dobou zrenia faktormi, ktoré najviac ovplyvňujú charakteristiky mäsa „Carne de Vacuno del País Vasco/Euskal Okela“, predovšetkým jeho chuť, šťavnatosť a mäkkosť, tak veľmi oceňované spotrebiteľmi.

Nedávno uskutočnená štúdia o jatočných telách chránených CHZO „Carne de Vacuno del País Vasco/Euskal Okela“ a pochádzajúcich zo zvierat rôzneho veku, plemien a pohlavia dospela na základe meraní pomocou prístrojovej techniky k záveru, že tieto jatočné telá vykazujú jednotnejšie fyzikálno-chemické vlastnosti v porovnaní s inými podobnými štúdiami, dokonca s tými, ktoré vyhodnocujú vlastnosti iba jedného plemena.

Dobrá povesť výrobku je v širokej miere uznávaná a nedávne štúdie (IKERFEL 2006, IKERFEL 2009) to potvrdzujú. Podľa týchto dvoch štúdií počet opýtaných osôb, ktoré spontánne odpovedali, že tento výrobok poznajú alebo ktoré odpovedali, že ho poznajú z počutia, presahuje 90 %, na základe čoho možno vyhlásiť, že „Carne de Vacuno del País Vasco/Euskal Okela“ poznajú v autonómnom spoločenstve Baskicko všetci.

Mäso z Baskicka „Carne de Vacuno del País Vasco/Euskal Okela“ vďačí za svoju dobrú povesť a dobré meno z veľkej časti slávnej kulinárskej tradícii Baskicka, ktorá sa prenáša z generácie na generáciu a ktorej jednou z hlavných gastronomických špecialít je hovädzie mäso vo všeobecnosti, a obzvlášť rebierka (pečené) na žeravom uhlí. Ako príklad možno uviesť, že pri príležitosti XVI. národného kongresu originálnej kuchyne (XVI Congreso Nacional de Cocina de Autor), ktorý sa konal vo Vitorii v apríli 2010 a ktorého sa zúčastnili najlepší kuchári sveta, sa uskutočnilo osobitné podujatie, ktorým sa vzdal hold kusu hovädzieho mäsa (rebierko). Zorganizovanie viac ako 70 opekačiek „Carne de Vacuno del País Vasco/Euskal Okela“„al burduntzi“ (najstarší a najtradičnejší spôsob opekania celých teliat) je ďalší príklad, ktorý potvrdzuje obľúbenosť hovädzieho mäsa v Baskicku; konajú sa každý rok pri príležitosti ľudových slávností v obciach v Baskicku, kde sa tento výrobok ochutnáva a kde sa chvália jeho prednosti.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

Terajšia špecifikácia vyplývajúca zo žiadosti o zmenu a doplnenie je dostupná na tejto adrese:

http://www.nasdap.ejgv.euskadi.net/r50-4633/es/contenidos/informacion/igp_carne/es_agripes/adjuntos/pliegocondiciones.pdf

(1) Ú. v. EÚ L 93, 31.3.2006, s. 12.